- Dvadeset i tri godine imamo situaciju da su zločinačke organizacije na vlasti. To su političke stranke. Njima politika služi da državno i društveno vlasništvo pretvore u privatno i da izglasaju takve zakone da ne završe u zatvoru. Političke stranke u Hrvatskoj su organizirane kriminalne organizacije - rekao je na otvorenoj tribini i inicijativnom skupu Nacionalnog foruma za Brodsko-posavsku županiju Slavonskom Brodu dr. Nikica Gabrić.

- Malo ljudi to smije reći i boriti se s tim. Mnogi problemi nastupili su zato jer je s društvenim vlasništvom upravljao netko čije to nije bilo. Globalna kriza tek je zadnjih godina utjecala na gospodarstvo Hrvatske i pokazala da smo preskočili pet-šest tehnoloških generacija. Donedavno smo znali proizvoditi avione, brodove, tenkove, frižidere, televizore i telefone. Danas više nismo u stanju proizvesti običan bicikl jer su uništene jezgre znanja koje su postojale u društvu - dodao je Gabrić.

"Svaka mu čast za to, ali nitko mu ne daje pravo da krade"

Čelnik Nacionalnog foruma i pred Brođanima je ponovio optužbe protiv čelnika Sindikata liječnika dr. Ivice Babića za kojeg tvrdi da je lažni invalid.

- O mnogim stvarima šutimo. Šutjeli smo o tome da od stvarnih 250 tisuća branitelja sad imamo 500 tisuća, da imamo 60 tisuća invalida od čega je 20 tisuća lažnih, a kada pomenem tog nesretnog dr. Babića, koji je lažni invalid, ja sam izdajica i cinker, a on je domoljub koji je branio Hrvatsku i prijavio se među prvima da bude liječnik na ratištu. Svaka mu čast za to, ali nitko mu ne daje pravo da krade. Sljedećih četrdeset godina takvim lažnim invalidima i lažnim penzionerima uplaćivat ćemo mirovine - rekao je predsjednik Nacionalnog foruma.

"Čovjek koji ne može dobiti posao ne može ni ostvariti svoje dostojanstvo"

Gabrić se dotaknuo i problema zapošljavanja, demografska obnove Hrvatske, gospodarstva i borbe protiv korupcije.

- Čovjek koji ne može dobiti posao ne može ni ostvariti svoje dostojanstvo. On se ne može ni oženiti, ne može formirati obitelj niti razmišljati da ima djecu. Nakon nekoliko godina čekanja posla on odlazi u inozemstvo. Razvoj ekonomije i zapošljavanje su ključni problem našeg društva. Hrvatska ima svoje resurse, prije svega Jadransku obalu i plodnu ravnicu u Slavoniji koja je nekada hranila cijelu bivšu zemlju. Danas je polovica zemlje neobrađena. Imamo najveći vodni fond, a navodnjavamo svega dva posto površina. Cijele industrije su nestale. Ljudi su beznadni, apatični i ne vide rješenje izlaska iz krize. Glavni zadatak politike u Hrvatskoj mora biti stvaranje novih radnih mjesta, smanjenje poreza, te razvoj malog i srednjeg gospodarstva. Kada takvih malih gospodarstava nastane nekoliko tisuća, tada će u Hrvatskoj biti bolje. Hrvatska je u protekle 23 godine dijelom zbog rata, dijelom zbog tranzicije i globalne krize tehnološki zaostala u mnogim područjima. Stoga veliki resursi Jadrana i Slavonije bez velikih ulaganja mogu vratiti Hrvatskoj budućnost i prosperitet. Sramota je za Hrvatsku da uvozimo tri milijarde dolara hrane, a nismo u stanju organizirati poljoprivrednu proizvodnju, navodnjavati površine, otkupljivati mlijeko, pšenicu, kukuruz, ali i promijeniti određene kulture koje mogu donijeti više novaca. Nismo u stanju izgraditi otkupne stanice i hladnjače da se proizvedena roba proda, nego uvoznički lobiji zapravo diktiraju odnos prema poljoprivredi. Sadašnje Ministarstvo poljoprivrede kasni s prijavom projekata za koje Europska unija daje 90 posto bespovratnih sredstava za razvoj obiteljskih gospodarstava. Teško možemo od seljaka očekivati da on piše projekte, to je trebalo napraviti ministarstvo i omogućiti ljudima koji su ostali na selu i bave se poljoprivredom da žive od svoga rada. Sramota je da ljudi moraju prolijevati mlijeko i kako nema tko otkupiti njihove proizvode - kazao je Gabrić.

"Pretvorba je tekla na kriminalan način"

- Problem Hrvatske je što imamo dvije stranke koje se više od dvadeset godina izmjenjuju na vlasti. One nisu nikakve različite stranke, već obične tranzicijske stranke 20. stoljeća čiji je zadatak pretvoriti državno i društveno vlasništvo u privatno. Pretvorba je tekla na kriminalan način gdje se po zakonima države moglo krasti i uništavati tvornice. Problem Hrvatske je što na vlasti nema kompetentnih i poštenih ljudi. Većina njih ide u politiku da bi sebi osiguralo bolji život. U razvijenom svijetu i Europi politikom se bave ljudi koji su riješili svoju egzistenciju, a njom se bave da bi unaprijedili društvo. Za hrvatsku je ulazak u EU prilika da započnemo sa jednom drugačijom politikom - rekao je predsjednik Nacionalnog foruma.

O politici dosadašnjih Vlada Gabrić kaže: Ne može se voditi država, a ne imati odgovornost za državu. Sve dosadašnje vlasti imale su jedino odgovornost prema vlastitoj stranci. HDZ državu doživljava na jedan uzak način - "mi Hrvati i vjeronauk", a SDP se boji svakog pojma države kako ne bi zaglibio u nekom nacionalizmu. Država je skup institucija koje brinu o svome narodu i cijelom društvu. Neprincipijelna politika dovela je do toga da su iziritirali stanovništvo i danas Vladu gospodina Milanovića podržava samo dvadeset i pet posto ljudi, čak i manje. To znači da ga jedan građanin podržava, a tri su protiv. U takvoj konstelaciji odnosa ne mogu se provesti reforme. Mislim da je došlo vrijeme da predsjednik Ivo Josipović sazove jedan veliki sastanak svih političkih stranaka u Saboru i vidi mogu li se preostale dvije godine na bolji način iskoristiti. Ukoliko se to ne dogodi neka buduća Vlada preuzet će Hrvatsku u lošijem stanju nego što ju je preuzela Vlada gospodina Milanovića. Naš premijer ne vidi da treba mijenjati svoje igrače. Na žalost tko bi od vas zaposlio nekoga od tih igrača u svojim firmama. Sigurno ne bi.

"On je čovjek koji nije bio u stanju voditi vlastitu apoteku"

Predsjednik Nacionalnog foruma i ovoga je puta u svom govoru kao primjer nesposobnog političara naveo ministra poljoprivrede Tihomira Jakovinu.

- Često spomenem primjer jednog vašeg sugrađanina koji je ministar. Možda je čovjek uistinu dobar, pošten i sve najbolje o njemu, no on je čovjek koji nije bio u stanju voditi vlastitu apoteku. Sa tri zaposlena koliko je tada imao, postao je ministar da vodi cjelokupan sustav. To govori o ignoranciji i nedostatku osjećaja kako treba upravljati javnim dobrima. Ne mogu neuspješni ljudi upravljati društvom - zaključio je Gabrić.

>>Gabrić i Kosor idu zajedno na EU izbore i osnivaju Savez za centar